b'\n_START_ARTICLE_\nKazimieras Pacas\n_START_SECTION_\nBiografija\n_START_PARAGRAPH_\nLietuvos magnat\xc5\xb3 Pac\xc5\xb3 gimin\xc4\x97s atstovas, herbo \xe2\x80\x9eGozdawa\xe2\x80\x9c savininkas. Trak\xc5\xb3 vaivados Petro Paco (apie 1570\xe2\x80\x931642) nuo antros santuokos su Gal\xc5\xa1a (El\xc5\xbebieta) \xc5\xa0emetaite (. 1652) antrasis s\xc5\xabnus. Vyresnieji broliai\xc2\xa0\xe2\x80\x93 Lietuvos didysis pakamaris Feliksas Jonas, Jeronimas Dominykas, Lietuvos didysis stovyklininkas Bonifacijus Teofilis ir Lietuvos didysis etmonas Mykolas Kazimieras._NEWLINE_Mok\xc4\x97si Vilniuje, kur dar tada nusprend\xc4\x97 pa\xc5\xa1v\xc4\x99sti save dvasinei karjerai. 1643 minimas kaip Slanimo probstas. 1650 metais\xc2\xa0\xe2\x80\x93 karaliaus sekretorius, 1654 metais tapo Belostoko probstu ir Piltenio kusta\xc5\xa1u. 1657 metais Kazimieras Pacas buvo paskirtas Vilniaus kanauninku._NEWLINE_ATR-Maskvos 1654\xe2\x80\x931667 m. karo metu Kazimieras Pacas pateko \xc4\xaf rus\xc5\xb3 nelaisv\xc4\x99, gr\xc4\xaf\xc5\xbe\xc4\x99s i\xc5\xa1 nelaisv\xc4\x97s 1662 metais buvo paskirtas Vilniaus ir G\xc4\x97ranaini\xc5\xb3 probstu. 1664 metais gavo Smolensko vyskupo titul\xc4\x85, o 1668 metais\xc2\xa0\xe2\x80\x93 \xc5\xbdemaitijos vyskupo._NEWLINE_Aktyviai dalyvavo politiniame gyvenime, dalyvavo seimuose. Ne kart\xc4\x85 buvo kandidatas \xc4\xaf Vilniaus vyskupus, ta\xc4\x8diau negal\xc4\x97jo gauti b\xc5\xabtino palaikymo ry\xc5\xa1ium d\xc4\x97l suma\xc5\xbe\xc4\x97jusios Pac\xc5\xb3 \xc4\xaftakos Lietuvos Did\xc5\xbeiojoje Kunigaik\xc5\xa1tyst\xc4\x97je._NEWLINE_1668 metais po Jono Kazimiero Vazos sosto atsi\xc5\xbead\xc4\x97jimo \xc5\xbdemaitijos vyskupas Kazimieras Pacas palaik\xc4\x97 rus\xc5\xb3 carai\xc4\x8dio Fiodoro Aleksandrovi\xc4\x8diaus kandidat\xc5\xabr\xc4\x85 \xc4\xaf vakantin\xc4\xaf ATR sost\xc4\x85.'